

Erjavčeva 15, 1000 Ljubljana T: 01 230 80 00, 01 230 80 01

 F: 01 230 80 17

 E: urad.slovenci@gov.si

 www.uszs.gov.si

Na podlagi Zakona o odnosih Republike Slovenije s Slovenci zunaj njenih meja (Uradni list RS, št. 43/2006, 76/2010 in 206/21-ZDUPŠOP) in Uredbe o izvajanju finančnih podpor za ohranjanje in razvijanje slovenske identitete zunaj Republike Slovenije (Uradni list RS, št. 139/2006, 32/2016, 63/2017 in 114/2021) Urad Vlade Republike Slovenije za Slovence v zamejstvu in po svetu objavlja

##### *Javni razpis za razpisno področje A v letu 2026:*

##### *finančna podpora avtohtoni slovenski narodni skupnosti v zamejstvu*

1) Ime in sedež izvajalca javnega razpisa

Urad Vlade RS za Slovence v zamejstvu in po svetu, Erjavčeva cesta 15, 1000 Ljubljana, Slovenija (v nadaljevanju: Urad).

**2) Namen, cilji in prioriteta javnega razpisa**

Namen javnega razpisa za razpisno področje A v letu 2026: finančna podpora avtohtoni slovenski narodni skupnosti v zamejstvu (v nadaljevanju: javni razpis) je spodbujanje dejavnosti Slovencev, ki živijo v sosednjih državah in njihovo povezovanje z Republiko Slovenijo.

Cilji javnega razpisa so:

1. utrjevanje in ohranjanje narodne, jezikovne ter kulturne identitete Slovencev v zamejstvu,
2. medsebojno povezovanje ter povezovanje skupnosti z Republiko Slovenijo in povečanje prepoznavnosti dejavnosti Slovencev v zamejstvu na območju Republike Slovenije,
3. vzdrževanje struktur in dejavnosti Slovencev v zamejstvu,
4. delovanje in povezovanje na področju mladih in za mlade ali na področju gospodarstva ali znanosti ali izobraževanja.

Prioriteti javnega razpisa sta:

* podpora dejavnostim za utrjevanje in doseganje višje ravni znanja slovenskega jezika v zamejstvu,
* podpora vključevanju mladih v dejavnosti kulturnih, športnih in drugih društev, organizacij ter ustanov v zamejstvu.

**3) Predmet javnega razpisa**

Predmet javnega razpisa je sofinanciranje rednega delovanja in projektov, ki izpolnjujejo namen in cilje javnega razpisa.

**4) Prosilci javnega razpisa**

Na javni razpis se lahko prijavijo tako pravne kot fizične osebe iz tujine, kakor tudi posamezniki, ustanove, društva, organizacije in poslovni subjekti, ki v Republiki Sloveniji delujejo na področju povezovanja in sodelovanja s Slovenci v zamejstvu.

**5) Pomen izrazov**

**Redna dejavnost** organizacije so lastne redne naloge in operativne aktivnosti, ki jih prosilec izvaja vsako leto, skozi celo leto in predstavljajo njegovo kontinuirano organiziranost.

**Projekt** je ekonomsko neodvisen niz medsebojnih povezanih lastnih aktivnosti, ki predstavljajo zaokroženo celoto in pri katerih se za doseganje ciljev projekta uporabljajo različni viri (finančni, človeški, itd.). Projekt je začasnega značaja in njegov cilj je doseganje enkratnega rezultata z namenom trajnostnega učinka. Začasen značaj pomeni, da ima vsak projekt omejeno časovno dobo, trajanje je določeno z datumom začetka in konca, enkraten rezultat pa pomeni, da ga je zaradi njegovih posebnosti mogoče razlikovati od podobnih projektov ter od običajnih rednih nalog oziroma aktivnosti.

**Vsebine redne dejavnosti ni možno prijaviti v okviru projekta**.

**Krovne organizacije** so tiste reprezentativne organizacije narodne skupnosti, ki povezujejo registrirane organizacije in društva slovenske skupnosti in ki delujejo vsaj deset let na celotnem tradicionalnem ozemlju poselitve.

**6) Pogoji za dodelitev finančne podpore**

Finančno podporo lahko prejme prosilec, ki izpolnjuje naslednje **pogoje**:

* da si z enkratnim dejanjem ali s trajno dejavnostjo prizadeva za materialno, socialno, politično, kulturno ali duhovno dobrobit pripadnikov slovenskega naroda zunaj Republike Slovenije oziroma za ohranitev in krepitev njihove slovenske identitete;
* da ima pozitiven odnos do povezovanja z matično domovino Republiko Slovenijo;
* da spoštuje postopke in obveznosti v zvezi z rabo proračunskih sredstev Republike Slovenije.

**7) Merila za dodelitev finančne podpore**

**Merila** za dodelitev finančne podpore, so:

* izpričana vloga prosilca in njegov pomen znotraj posamezne slovenske skupnosti;
* obseg in kakovost delovanja;
* velikost in razvejanost strukture;
* načrti delovanja;
* dejanski stroški in potrebe;
* nujnost zadev;
* simbolna vrednost enkratnega dejanja, trajnega delovanja ali materialnega pričevanja;
* višina finančne podpore, ki jo prosilec prejme iz drugih virov.

Strokovna komisija lahko pridobi tudi mnenje zunanjega strokovnjaka.

Posamezne vloge se lahko pred dokončno odločitvijo strokovne komisije glede sofinanciranja uskladijo tudi z drugimi državnimi institucijami.

**8) Okvirna višina sredstev, ki je na razpolago za predmet javnega razpisa**

Okvirna višina sredstev za sofinanciranje programov in projektov avtohtonih slovenskih narodnih skupnosti v sosednjih državah v letu 2026 znaša **8.050.000,00 EUR** (Italija: 3.783.000,00 EUR, Avstrija: 2.952.000,00 EUR, Madžarska: 610.000,00 EUR, Hrvaška: 505.000,00 EUR in Slovenija: 200.000,00 EUR).Višina sredstev se lahko v skladu s sprejetim Proračunom Republike Slovenije za leto 2026 ustrezno spremeni. Sofinanciranje se izvede, če bodo za leto 2026 zagotovljena zadostna sredstva.

Sredstva, dodeljena za leto 2026, morajo biti porabljena v letu 2026.

###### 9) Dokumentacija javnega razpisa

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <https://uszs.ejr.gov.si/ejr-web/> (v nadaljevanju: elektronski prijavni obrazec),
* navodila za izpolnjevanje in oddajo prijave v spletni aplikaciji,
* pogoje in merila za dodeljevanje finančnih sredstev z vzorcem ocenjevalnega lista,
* vzorec pogodbe o sofinanciranju,
* obrazec za vsebinsko in finančno poročilo.

Dokumentacija javnega razpisa je objavljena in dosegljiva na spletni strani Urada Vlade RS za Slovence v zamejstvu in po svetu: <https://www.gov.si/drzavni-organi/vladne-sluzbe/urad-vlade-za-slovence-v-zamejstvu-in-po-svetu/javne-objave/>.

###### 10) Način prijave

Vloga mora biti izpolnjena in oddana v elektronski obliki (na elektronskem prijavnem obrazcu) v spletni aplikaciji eJR na naslovu: <https://uszs.ejr.gov.si/ejr-web/> z vsemi dokazili in prilogami, skladno z zahtevami tega javnega razpisa in v slovenskem jeziku.

Vse obvezne priloge, določene v besedilu javnega razpisa oziroma razpisni dokumentaciji ter morebitne druge priloge, morajo biti predložene v spletnem obrazcu in se ne pošiljajo fizično

Vloge, ki ne bodo podane v skladu z napisanim, ne bodo uvrščene v nadaljnji postopek.

**Prijaviteljem priporočamo, da vloge na javni razpis oddajajo prej, in ne tik pred skrajnim rokom za oddajo vloge, ker lahko pride do preobremenitve strežnika.**

**11) Trajanje javnega razpisa**

Vloga se šteje za pravočasno, če je izpolnjena, podpisana in oddana na elektronskem prijavnem obrazcu v spletni aplikaciji eJR **na naslovu**: <https://uszs.ejr.gov.si/ejr-web/> do **vključno 11. 11. 2025 do 23.59 ure.**

Prepozno oddane vloge se ne bodo uvrstile v izbirni postopek.

**12) Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in merila javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa in objave rezultatov javnega razpisa na spletni strani urada v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

**13) Odpiranje vlog**

Posebna komisija za odpiranje vlog bo pričela z odpiranjem vlog 13. 11. 2025.

Odpiranje vlog ni javno.

**14) Posredovanje usklajenega mnenja krovnih organizacij**

Komisija za odpiranje vlog pripravi vsebinski povzetek vlog in pridobi usklajeno mnenje krovnih organizacij o vlogah prosilcev iz zamejstva ter vse skupaj posreduje strokovni razpisni komisiji urada.

Rok za posredovanje usklajenih mnenj krovnih organizacij iz zamejstva je najkasneje osmi delovni dan od prejema poziva za podajo mnenja.

**15) Ocenjevanje vlog**

Obravnavane bodo samo v spletni aplikaciji eJR pravočasno oddane, popolne vloge.

Prijave rednega delovanja oziroma projektov, ki ne bodo izpolnjevale omenjenih pogojev, namena in vsaj enega izmed ciljev razpisa, bodo zavrnjene.

Strokovna komisija bo pričela z ocenjevanjem po odprtju vseh prispelih vlog ter po prejetju usklajenega mnenja krovnih organizacij iz zamejstva.

**16) Obveščanje o izidu javnega razpisa**

Odločbe bodo izdane najkasneje do 16. 2. 2026.

**17) Dodatna pojasnila**

Vsa dodatna pojasnila in informacije dobite na Uradu Vlade RS za Slovence v zamejstvu in po svetu vsak delovni dan med 9. in 15. uro, telefonska številka: 00 386 (1) 230 80 00 ter po elektronski pošti na naslovu ejr.uszs@gov.si.